Oekraïne: 100 dae van oorlogNuwe grafte in Marioepol vertel ‘n verhaal van 100 dae van oorlog. (Foto: AFP) Gevegte in Oekraïne duur nou reeds 100 dae lank voort, terwyl Russiese magte hul greep op die Donbas-streek selfs verder verstewig. Die sombere mylpaal kom terwyl Kiëf aangekondig het dat Moskou nou in beheer is van ŉ vyfde van Oekraïense grondgebied. Dit sluit in die Krim-skiereiland en dele van Donbas wat Rusland sedert 2014 begin annekseer het. Oekraïne kon Russiese magte minstens uit sy hoofstad hou, maar pres. Wladimir Poetin se magte het nou hul oog op die ooste van Oekraïne – ŉ stap wat daarop dui dat die oorlog nog geruime tyd kan voortduur. Sommige van die felste gevegte draai nou om Severodonetsk in die Donbas-streek. Die Russe het reeds 80% van hierdie gebied oorgeneem, maar Oekraïense magte bied kwaai weerstand. Pres. Wolodimir Zelenski, president van Oekraïne, het laat Donderdag gesê Oekraïense magte het ŉ mate van sukses in die nywerheidsentrum in die Lugansk-streek behaal. Loehansk-goewerneur Serhij Gaidai het op Telegram gesê die Russe stoot die afgelope 100 dae alles plat, terwyl hy Moskou terselfdertyd daarvan beskuldig het dat hulle hospitale, skole en paaie verwoes. “Ons word net sterker. Haat vir die vyand en geloof in ons oorwinning maak ons onbreekbaar.” Duisende mense is dood en miljoene het gevlug sedert Rusland sy buurman op 24 Februarie binnegeval het. Zelenski sê tot ŉ honderd soldate sneuwel daagliks op die slagveld. Russiese soldate het Severodonetsk se Azot-fabriek, een van Europa se grootste chemiese aanlegte, geteiken en gevuur op een van die administratiewe geboue, sowel as ŉ pakhuis waar metanol geberg word. Bombardering al hoe feller Rusland beheer nou ‘n vyfde van Oekraïnse grondgebied. (Foto: AFP) Oekraïense magte het steeds beheer oor ŉ nywerheidsone, sê Gaidai. Die situasie herinner aan die een in Marioepol waar ŉ groot staalaanleg die laaste bastion was tot Oekraïense magte laat in Mei oorgegee het. Die situasie in Lysychansk lyk ewe beroerd. Sowat 60% van alle infrastruktuur en huise is verwoes, terwyl die internet, selfoonnetwerk en gasdienste nie meer beskikbaar is nie, het Oleksandr Zaika, burgemeester, gesê. “Die bombardering word elke dag erger.” In die stad Sloviansk, sowat 80 km van Severodonetsk, sê inwoners daar is deurlopende bombardering deur Russiese magte. “Dit is moeilik. Daar word oral gevuur – dit is vreesaanjaend. Geen water, krag of gas nie,” het Ekaterina Perednenko (24), ŉ paramedikus en inwoner, gesê. Sy het vyf dae gelede na die stad teruggekeer, maar sal dit weer moet verlaat. In Mykolaiv, in die suide, het Russiese bombardering minstens een lewe geëis, terwyl talle ander mense beseer is. Finansiële druk Wolodimir Zelenski, president van Oekraïne. (Foto: Oekraïnse presidensie via AFP) Gelei deur die VSA het Westerse lande wapens en militêre voorraad na Oekraïne gestuur om die land te help om die aanslag te oorleef. Bridget Brink, die nuwe ambassadeur na Kiëf, het Donderdag onderneem dat die VSA sal voortgaan om Oekraïne te help om sterk te staan teen Russiese aggressie. Vroeër in die week het die VSA aangekondig dat hy selfs meer wapens na Oekraïne stuur. Dit sluit in mobiele missiellanseerders wat gelyktydig verskeie missiele op teikens tot 80 km ver kan lanseer. Dit vorm deel van ŉ $700 miljoen-pakket wat ook lugradarstelsels, ammunisie, helikopters en ander voertuie insluit. ŉ Woordvoerder vir die Kremlin, Dmitri Peskof, het Washington daarvan beskuldig dat hy olie op die vuur gooi, hoewel Amerikaanse amptenare volhou Oekraïne het onderneem om die wapens nie te gebruik om ŉ aanval in Rusland te loods nie. Benewens die stuur van wapens na Oekraïne, het Westerse bondgenote ook probeer om Rusland in ŉ finansiële wurggreep te kry in ŉ poging om Poetin te oortuig om die oorlog te laat vaar. Die VSA het nou ook Poetin se geldbestuur geswartlys, sowel as ŉ maatskappy in Monaco wat luukse seiljagte aan die Russiese elite verskaf. Lande in die Europese Unie (EU) het ook ingestem tot nuwe sanksies wat 90% van Russiese olie-invoere na die streek teen die einde van die jaar sal staak. Kommer oor olie Heelwat infrastruktuur is die afgelope ruk in voortgesette aanvalle verwoes. (Foto: AFP) Rusland het egter gewaarsku dat Europese verbruikers die eerste sal wees om die prys te betaal vir die olie-embargo. Groot produsente het ingestem om produksie met 50% meer per maand te verhoog in ŉ poging om markte te kalmeer en druk op inflasie te verlig. Beleggers was egter teleurgesteld en pryse het na die aankondiging begin styg. Die oorlog laat gevaarligte flikker oor ŉ wêreldwye voedselkrisis omdat Oekraïne een van die wêreld se voorste graanprodusente is. Dit het reeds gelei tot hoër pryse vir noodsaaklikhede soos sonneblomolie en mielies, met armes wat die swaarste getref word. Die hoof van die Afrika-unie (AU), Senegalese president Macky Sall, besoek Rusland na verwagting Vrydag vir samesprekings met Poetin. Die besoek is gemik daarop om voorraad van graan en kunsmis te laat vrystel, veral omdat die Afrika-lande besonder swaar tref.